bluuebunny/crossref_metadata_2025 huggingface dataset:
Εξόρυξη και διαχείριση σημασιολογικής πληροφορίας στον παγκόσμιο ιστό
Authors: Μπάτζιος Αλέξανδρος
Published: January 2014

Ο Σημασιολογικός Ιστός (Semantic Web) υπόσχεται έναν διαφορετικό τρόπο διαχείρισης και πρόσβασης στις πληροφορίες του Διαδικτύου. Η κεντρική ιδέα στην οποία βασίζεται το όραμα του Σημασιολογικού Ιστού είναι η κατανόηση των πληροφοριών από τους ίδιους τους υπολογιστές μέσω της περιγραφής των ίδιων των δεδομένων και των σχέσεων μεταξύ τους. Αντικείμενο αυτής της διατριβής είναι οι κύριες τεχνολογίες που μπορούν κάνουν πραγματικότητα αυτόν το νέο τρόπο πληροφόρισης. Η διατριβή επικεντρώνεται στις τεχνολογίες ανακάλυψης σημασιολογικών δεδομένων στον Παγκόσμιο Ιστό, στις σημασιολογικές βάσεις δεδομένων, στα σημασιολογικά ερωτήματα και στην κατάταξη σημασιολογικών αποτελεσμάτων. Για κάθε μια από αυτές τις τεχνολογίες παρουσιάζονται οι διαθέσιμες προσεγγίσεις ενώ στη συνέχεια δίνεται και υλοποιείται μια καινοτόμος λύση, τα πλεονεκτήματα της οποίας συγκρίνονται με τις υπάρχουσες τεχνολογίες. Συγκεκριμένα, για την ανακάλυψη σημασιολογικών δεδομένων στον Παγκόσμιο Ιστό σχεδιάστηκε και αναπτύχθηκε ένα οικοσύστημα πρακτόρων λογισμικού οι οποίοι έχουν την ικανότητα εντοπισμού και εκμάθησης των περιοχών του WWW που περιέχουν σημασιολογικά δεδομένα, καθώς και τη δυνατότητα να ανταλλάσουν μεταξύ τους πληροφορίες σχετικά με τις πρόσφατες ανακαλύψεις του καθενός. Σε ότι αφορά την αποθήκευση σημασιολογικών δεδομένων, σχεδιάστηκε και υλοποιήθηκε ένα σύστημα που χρησιμοποιεί αντικειμενοστρεφείς βάσεις για την αποθήκευση σημασιολογικών γράφων της OWL το οποίο ονομάστηκε db4OWL. Αξίζει να σημειωθεί, πως αυτό είναι το μόνο σύστημα ειδικά σχεδιασμένο για αποθήκευση δεδομένων OWL. Για την αναζήτηση πληροφοριών, αναπτύχθηκε ένας μηχανισμός σημασιολογικών ερωτημάτων εκφρασμένων απευθείας σε γλώσσα OWL χωρίς την ανάγκη χρήσης μιας ενδιάμεσης γλώσσας ερωτημάτων, όπως γινόταν μέχρι σήμερα σε παρόμοια συστήματα. Η έκφραση σημασιολογικών ερωτημάτων στη φυσική τους γλώσσα απλοποιεί σημαντικά τη χρήση του συστήματος ενώ παράλληλα αυξάνει την ακρίβεια των ερωτημάτων. Επίσης, το σύστημα επιτρέπει την μετατροπή και χρήση δοκιμασμένων μεθόδων κατάταξης αποτελεσμάτων (όπως ο αλγόριθμος PageRank του Google) σε σημασιολογικά δεδομένα. Αυτό επιτυγχάνεται με την χρήση μιας ανοιχτής αρχιτεκτονικής όπου διαφορετικοί αλγόριθμοι μπορούν να δουλεύουν συμπληρωματικά, λαμβάνοντας υπόψη διαφορετικούς παράγοντες κατάταξης. Στο τέλος της διατριβής παρουσιάζεται η συμβατότητα και διαλειτουργικότητα των σημασιολογικών τεχνολογιών με την ενσωμάτωσή τους σε ένα ενιαίο σύστημα Σημασιολογικής Μηχανής Αναζήτησης
Ανάπτυξη υπηρεσιών και χαρακτηρισμός χρηστών επικοινωνιακής & δικτυακής τεχνολογίας
Authors: Χειλάς Κωνσταντίνος
Published: January 2014

Η παρούσα διατριβή ασχολείται με το πρόβλημα της μοντελοποίησης της συμπεριφοράς χρηστών σε τηλεπικοινωνιακά δίκτυα με στόχο τον εντοπισμό περιπτώσεων τηλεπικοινωνιακής απάτης. Η μοντελοποίηση των χρηστών γίνεται με τη μορφή πορτραίτων και η επιλογή του καταλληλότερου είναι ένας από τους στόχους. Τα πορτραίτα που κατασκευάζονται μπορεί να είναι μονοδιάστατα ή πολυδιάστατα. Τα πορτραίτα που κατασκευάζονται μπορεί να είναι μονοδιάστατα ή πολυδιάστατα. Τα μονοδιάστατα πορτραίτα είναι στην ουσία χρονοσειρές στις οποίες η μεταβλητή είναι ένα από τα μεγέθη χρήσης του δικτύου από τον χρήστη(π.χ. αριθμός κλήσεων ανά μέρα, ΜΒyte πληροφορίας που κατέβασε σε μία μέρα, κ.ο.κ.). Τα πολυδιάστατα αποτελούνται από περισσότερες μεταβλητές που μπορεί να είναι κάποια από τα δεδομένα χρήσης του δικτύου χωρισμένα ανά προορισμό ή ανά ώρα της ημέρας. Τα πορτραίτα αναλύονται με μεθόδους από την στατιστική, την τεχνητή νοημοσύνη και την περιοχή της εξόρυξης δεδομένων. Στη διατριβή χρησιμοποιούνται δύο αντίθετες αλλά συμπληρωματικές προσεγγίσεις, η διαφορική και η απόλυτη. Τόσο η ευρετική του προβλήματος όσο και οι πειραματισμοί και τα συμπεράσματα βασίστηκαν σε πραγματικά και όχι σε προσομοιωμένα δεδομένα. Βασική προϋπόθεση που τίθεται είναι η προστασία της ιδιωτικότητας και αποφεύγεται η χρήση προσωπικών δεδομένων. Το γεγονός αυτό περιορίζει δραματικά τον χώρο των εισόδων του προβλήματος. Ετσι, σε αντίθεση με άλλες προσεγγίσεις χρησιμοποιείται ένας ελάχιστος αριθμός παραμέτρων για την κατασκευή των πορτραίτων των χρηστών. Μετά τη κατασκευή των πορτραίτων ελέγχεται η ικανότητά τους στον χαρακτηρισμό των χρηστών και επιλέγεται το καταλληλότερο. Με αυτή τη λογική η αρχική προσέγγιση στο πρόβλημα είναι μία διαφορική προσέγγιση ανά χρήστη. Τα συμπεράσματα συνδυάζονται με μεθόδους δεδομένων και μετα-μάθησης ώστε να γενικευτούν τα αποτελέσματα και να εξαχθούν κανόνες για τον διαχωρισμό περιπτώσεων νόμιμης χρήσης και απάτης. Επίσης, στη διατριβή προτείνεται η χρήση μεθόδων ανάλυσης παρεμβάσεων σε χρονοσειρές ως μία μέθοδος εντοπισμού αλλαγών στη συμπεριφορά. Συμπληρωματικά, προτείνεται και μια νέα μέθοδος εντοπισμού παρεμβάσεων σε χρονοσειρές η οποία χρησιμοποιεί στατιστικά ανώτερης τάξης. Οι μέθοδοι συνδυάζονται σε ένα έμπειρο σύστημα για τη ανάλυση των λογαριασμών και την ανίχνευση απάτης. Τέλος, τονίζεται η σημασία της συμμετοχής των χρηστών στη διαδιακασία ώστε να επιτυγχάνεται ακριβέστερος χαρακτηριστικός των δεδομένων αλλά και να νομιμοποιείται ο αναλυτής να χρησιμοποιήσει παερισσότερα κι ενδεχομένως προσωπικά δεδομένα
Συχνότητα παρουσίας και πληθυσμοί των ακάρεων του σπιτιού στο μικροπεριβάλλον σπιτιών χωρίς σκύλους, με κλινικά υγιείς σκύλους και με ευαισθητοποιημένους σε αυτά σκύλους με ατοπική δερματίτιδα
Authors: Φαρμάκη Ουρανία
Published: January 2014

Τα ακάρεα του σπιτιού(ΑΣΠ) και ιδιαίτερα τα Dermatophagoides farinae και D. pteronyssinus είναι τα σημαντικότερα αλλεργιογόνα για τους ασθματικούς ανθρώπους. Ο σκοπός της μελέτης αυτής ήταν η διερεύνηση της παρουσίας και του πληθυσμού των ΑΣΠ στα σπίτια με ή χωρίς σκύλο ή άλλο κατοικίδιο ζώο. Δείγματα σκόνης συλλέχθηκαν συνολικά από 40 σπίτια με σκύλο(ομάδα Α : 20 ατοπικοί σκύλοι και ομάδα Β : 20 κλινικά υγιείς σκύλοι) και από 25 σπίτια χωρίς σκύλο(ομάδα Γ). Οι δειγματοληψίες έγιναν με ειδικά τροποποιημένη σκούπα κενού από το στρώμα ύπνου των ενοίκων και των σκύλων τους καθώς και από τον καναπέ του σπιτιού και επαναλήφθηκαν 4 συνολικά φορές, μια για κάθε εποχή. Η απομόνωση των ΑΣΠ έγινε στερεοσκοπικά με τη βοήθεια μεθόδου επίπλευσης. Η συχνότητα παρουσίας των ΑΣΠ στο σύνολο των δειγματολήψιών και συνολικά στο σπίτι ήταν 95%(19/20) στην ομάδα Α, 65%(13/20) στην ομάδα Β και 84%(21/25) στην ομάδα Γ. Το συχνότερο από τα ΑΣΣΠ ήταν το D. farinae, αφού βρέθηκε σε 12/20(60%) σπίτια της ομάδας Α, 8/20(40%) της ομάδας Β και 16/25(64%) της ομάδας Γ. Αν και η συχνότητα παρουσίας των ΑΣΠ ήταν μεγαλύτερη(Ρ=0,044) στα σπίτια των ατοπικών σκύλων από ό,τι σε εκείνα των κλινικών υγιών, δεν διαπιστώθηκε καμιά διαφορά στην συχνότητα και τον πληθυσμό τους στα σπίτια με ή χωρίς σκύλο. Από τη μελέτη αυτή προκύπτει ότι η παρουσία σκύλου στο σπίτι δεν επηρεάζει την παρουσία ή των πληθυσμό των ΑΣΠ και ενδεχομένως τη συγκέντρωση των αλλαεργιογόνων τους στα σπίτια των ασθματικών ανθρώπων
Βιο-οικολογία και αντιμετώπιση των μικρολεπιδοπτέρων της ροδακινιάς στα πλαίσια της ολοκληρωμένης παραγωγής καρπών
Authors: Δάμος Πέτρος
Published: January 2014

Στην παρούσα διδακτορική διατριβή μελετήθηκαν θέματα βιολογίας και οικολογίας των Anarsia lineatella Zeller (Lepidoptera: Gelechiidae), Grapholitha molesta Busck (Lepidoptera: Tortricidae) και Adoxophyes orana (Fisher von Roslerstamm) (Lepidoptera: Tortricidae) και της αντιμετώπισής τους στα πλαίσια της ολοκληρωμένης διαχείρισης των εχθρών των καλλιεργειών. Η θερμοκρασία είχε σημαντική επίδραση στην επιβίωση και ωοπαραγωγή των ενηλίκων του A. lineatella. Η μεγαλύτερη διάρκεια ζωής για τα θηλυκά και αρσενικά άτομα παρατηρήθηκε στους 15oC. Η μέση διάρκεια ζωής για τα θηλυκά άτομα ήταν 12.1 και 45.8 ημέρες, ενώ για τα αρσενικά 10.4 και 50.3 ημέρες στους 15 και 35o αντίστοιχα. Τψηλός αριθμός αβγών εναποτέθηκε στις θερμοκρασίες των 25 και 30oC (126.9±6.5 και 92.4±10.2) αντίστοιχα. Αντίθετα σημαντικά χαμηλότερος μέσος αριθμός αβγών παρατηρήθηκε στις ακραίες θερμοκρασίες ανάπτυξης των 15 και 35oC (40.4±9.6 και 26.3±6 αβγά αντίστοιχα). Η μέση ημερήσια ωοπαραγωγή ανά θηλυκό άτομο ήταν μεγαλύτερη στους 20 και 25oC και διέφερε σημαντικά από αυτή των 15 και 35oC. Η ενδογενής ταχύτητα αύξησης είχε χαμηλότερη τιμή 0.0280 στους 15oC και την υψηλότερη 0.2377 στους 30oC. Η μέση διάρκεια γενεάς κυμάνθηκε από 25 ημέρες στους 30oC μέχρι 138 ημέρες στους 15oC, που ήταν και η μεγαλύτερη. H κατώτερη θερμοκρασία για το σύνολο της προνυμφικής ανάπτυξης υπολογίστηκε στους 11.4oC από μια ζυγισμένη γραμμική συμμεταβολή. Ένα νέο μη γραμμικό μοντέλο συμμεταβολής, που αναπτύχθηκε βασιζόμενο σε μια απλουστευμένη μορφή εξίσωσης κατανομής συχνοτήτων τύπου β, μπόρεσε να περιγράψει την επίδραση της θερμοκρασίας στην ανάπτυξη του A. lineatella με μεγάλη ακρίβεια. Νύμφες που προήλθαν από προνύμφες που αναπτύχθηκαν σε νεαρούς βλαστούς είχαν μικρότερο βάρος από ότι νύμφες που προήλθαν από προνύμφες που τράφηκαν σε νεαρούς καρπούς ροδακινιάς και σε τεχνητή τροφή. Μεγαλύτερη ήταν η συγκέντρωση των λιπιδίων σε νύμφες που προέρχονταν από προνύμφες που αναπτύχθηκαν σε βλαστούς, σε σχέση με αυτές που προέρχονταν από νεαρούς καρπούς αλλά και τεχνητή τροφή, αντίστοιχα. Οι συγκεντρώσεις σε γλυκογόνο και πρωτεΐνες ήταν στα ίδια περίπου επίπεδα μεταξύ νυμφών που προέρχονταν από βλαστούς και αυτών που προέρχονταν από τεχνητή τροφή και χαμηλότερη σε γλυκογόνο και πρωτεΐνες σε νύμφες που προέρχονταν από νεαρούς καρπούς. ?τα ίδια επίπεδα περίπου, ήταν οι συγκεντρώσεις σε υδατάνθρακες των νυμφών, ανεξάρτητα από το είδος της τροφής των προνυμφών. Μεταβολές παρατηρήθηκαν στα επίπεδα των λιπιδίων μεταξύ νυμφών διαφορετικής ηλικίας και ιδιαίτερα σε νύμφες που προέρχονταν από βλαστούς. ?το σύνολο των περιπτώσεων που μελετήθηκαν, οι συγκεντρώσεις του γλυκογόνου ήταν σε υψηλά επίπεδα σε νύμφες μικρότερων ηλικιών και μειώνονταν με την πάροδο του χρόνου. Αντίθετα, στη συγκέντρωση των υδατανθράκων, παρατηρήθηκαν αυξομειώσεις, χωρίς όμως σημαντικές διαφορές. ?τα ίδια επίπεδα τέλος κυμάνθηκαν οι συγκεντρώσεις σε πρωτεΐνες σε νύμφες μικρότερης ηλικίας ωστόσο ήταν εμφανής μια τάση μείωσης στις νύμφες μεγαλύτερων ηλικιών.
Συσχέτιση νεοτεκτονικών δομών και σεισμικότητας στην ευρύτερη περιοχή του Κορινθιακού Κόλπου (Κεντρική Ελλάδα)
Authors: Βαλκανιώτης Σωτήρης
Published: January 2014

Σκοπός της έρευνας που πραγματοποιήθηκε για την παρούσα διατριβή ήταν η αναλυτική τεκτονική και γεωμορφολογική μελέτη και χαρτογράφηση των ενεργών ρηγμάτων της ευρύτερης περιοχής του βορείου Κορινθιακού Κόλπου. Επίσης η συσχέτιση των ρηγμάτων αυτών με την ιστορική και σύγχρονη σεισμικότητα, καθώς και προσπάθεια εκτίμηση της σεισμικής επικινδυνότητας για την περιοχήμελέτης με βάση τα νέα τεκτονικά δεδομένα. Η διατριβή αναπτύσσεται με την εξής δομή: Στα πρώτα δυο κεφάλαια εξετάζεται βιβλιογραφικά η γενική γεωλογική δομή της περιοχής καθώς καινεοτεκτονική δομή και εξέλιξη της περιοχής μελέτης με έμφαση στο βύθισμα του Κορινθιακού Κόλπου. Στο τρίτο κεφάλαιο αναπτύσσεται η μεθοδολογία και οι τεχνικές που ακολουθήθηκαν για την μελέτη των ρηγμάτων και της ενεργού τεκτονικής της περιοχής. Εκτεταμένη και λεπτομερής περιγραφή και ανάλυση των ρηγμάτων δίνεται στο τέταρτο και πέμπτο κεφάλαιο, τα οποία και καταλαμβάνουντο μεγαλύτερο τμήμα της διατριβής. Στο έκτο κεφάλαιο γίνεται μια επισκόπηση της σεισμικότητας του Κορινθιακού και ακολουθεί η περιγραφή και επανεξέταση των ιστορικών σεισμών για την περιοχή μελέτης. Τέλος, στο έβδομο κεφάλαιο, γίνεται εκτίμηση της σεισμικής επικινδυνότητας με βάση τα νέα τεκτονικά δεδομένα, εφαρμόζοντας την πιθανολογική και αιτιοκρατική προσέγγιση.
Σύνθεση, χαρακτηρισμός και αξιολόγηση νέων νανοδομημένων καταλυτικών υλικών για διεργασίες μείωσης των οξειδίων του αζώτου από απαέρια βιομηχανικών μονάδων
Authors: Κομβόκης Βασίλειος
Published: January 2014

Στα πλαίσια της παρούσας διδακτορικής διατριβής μελετήθηκε η σύνθεση, ο χαρακτηρισμός και η αξιολόγηση νέων νανοδομημένων υλικών ως (α) καταλυτικά πρόσθετα για την in situ αναγωγή των οξειδίων του αζώτου που παράγονται κατά την καύση του κωκ στον αναγεννητή μονάδων καταλυτικής πυρόλυσης (FCC), και (β) καταλύτες για την διάσπαση/αναγωγή του υποξειδίου του αζώτου (Ν₂Ο) από τα απαέρια βιομηχανικών διεργασιών, και κυρίως διεργασιών καύσης. Στην διεργασία της in situ αναγωγής των οξειδίων του αζώτου στον αναγεννητή μονάδων FCC δόθηκε έμφαση στην μελέτη της επίδρασης του τύπου του υποστρώματος του καταλυτικού προσθέτου και της νανοδομής του στην ικανότητα των νέων προσθέτων να ανάγουν το ΝΟ και ταυτόχρονα να οξειδώνουν το επίσης παραγόμενο CO. Ως ενεργά μέταλλα χρησιμοποιήθηκαν ο χαλκός (Cu), το δημήτριο (Ce) και το ρόδιο (Rh) μόνα τους ή σε διάφορους συνδυασμούς. Στην διεργασία της διάσπασης του υποξειδίου του αζώτου (Ν₂Ο), έμφαση δόθηκε στην σύνθεση μεταλλικών νανοσωματιδίων Ru με πολύ μικρές διαστάσεις (≤3 nm) εφαρμόζοντας την μέθοδο της in situ αναγωγής με αιθυλενογλυκόλη. Παρασκευάστηκαν καταλύτες Ru υποστηριγμένοι σε γ-Al₂O₃ και ζεόλιθους (ZSM-5, σιλικαλίτη) και έγινε σύγκριση της δραστικότητάς τους στην καταλυτική διάσπαση του Ν₂Ο με αντίστοιχους καταλύτες που είχαν παρασκευασθεί με συμβατικές μεθόδους παρασκευής (εμποτισμός).
Finance, income distribution and unemployment
Authors: Μποζάνη Βασιλική
Published: January 2014

Κεντρικός στόχος της παρούσας διατριβής είναι η μελέτη του φαινόμενου της ανεργίας στις σύγχρονες καπιταλιστικές οικονομίες. Η μελέτη χωρίζεται σε δύο μέρη: στο πρώτο μέρος η μελέτη επιχειρεί να αναδείξει τους βασικούς περιορισμούς της κυρίαρχης οικονομικής θεωρίας και πολιτικής, η οποία προσεγγίζει το πρόβλημα της ανεργίας μέσω της ιδέας του NAIRU. Στο δεύτερο μέρος η μελέτη επιχειρεί να αναδείξει τα θετικά στοιχεία ενός εναλλακτικού θεωρητικού πλαισίου, καθώς και άξονες πολιτικής που θα μπορούσαν να μειώσουν με μεγαλύτερη αποτελεσματικότητα την ανεργία, τουλάχιστον στον οικονομικό χώρο της ΕΕ. Το θεωρητικό αυτό πλαίσιο στηρίζεται στη Μετά Κεϋνσιανή - Καλετσκιανή (Post Keynesian-Kaleckian) μακροοικονομική θεωρία και συνδέει τη συμπεριφορά της ζήτησης με νομισματικούς παράγοντες (χρέος και επιτόκιο) και τη σημασία αυτών στην ανεργία, μέσω της διανομής του εισοδήματος. Η βασική συνεισφορά της διατριβής είναι η ανάπτυξη ενός πρωτότυπου μακροοικονομικού μοντέλου τα οποίο διερευνά τις προαναφερόμενες σχέσεις και αλληλεπιδράσεις σε τρία επίπεδα αφαίρεσης. Πρώτον, στην περίπτωση όπου δεν υπάρχει κυβερνητική παρέμβαση. Δεύτερον, όταν υπάρχει κυβερνητική παρέμβαση με βασικά εργαλεία τη φορολογία εισοδήματος και τις δημόσιες δαπάνες. Τρίτον, όταν οι εργαζόμενοι λειτουργούν ως δανειστές της επιχειρηματικής δραστηριότητας. Βασική συνεισφορά της διατριβής είναι επίσης η εμπειρική διερεύνηση των βασικών υποθέσεων του μακροοικονομικού υποδείγματος και η ανάδειξη μέτρων οικονομικής πολιτικής. Συνεισφορά επίσης της διατριβής είναι και η κριτική που επιχειρείται τόσο στα ‘τεχνικά’ ζητήματα ως προς τον τρόπο εκτίμησης και χρήσης του NAIRU και μέσω αυτού της ανεργίας, όσο και στις υποθέσεις που πλαισιώνουν το μέγεθος αυτό και θεωρούνται δεδομένες. Τα αποτελέσματα που προκύπτουν από τα θεωρητικά υποδείγματα και την εμπειρική ανάλυση που πραγματοποιείται, επιβεβαιώνουν τη δυνατότητα αύξησης της απασχόλησης χωρίς να προκύπτουν αρνητικές επιπτώσεις στον πληθωρισμό, λαμβάνοντας υπόψη την πλευρά της συνολικής ζήτησης. Συμπερασματικά, η παρούσα διατριβή κάνει ξεκάθαρη την ανάγκη για επαναπροσδιορισμό των οικονομικών προτεραιοτήτων τόσο καθεμιάς από τις εισοδηματικές τάξεις όσο και του συνόλου της οικονομίας σχετικά με τους στόχους που υιοθετούνται αλλά και τις αποφάσεις για επένδυση, αποταμίευση, χρηματοδότηση. Είναι αναγκαία η υιοθέτηση μιας εναλλακτικής πολιτικής που να στοχεύει αποκλειστικά στην σταθερότητα της ανάπτυξης. Εξάλλου, η υιοθέτηση νομισματικών και εισοδηματικών πολιτικών θα πρέπει να αφορά την επίτευξη μιας δικαιότερης διανομής εισοδήματος και τη δημιουργία ενός περιβάλλοντος σταθερότητας τιμών, έτσι ώστε σε συνδυασμό με τις κατάλληλες πολιτικές προϋπολογισμού να επηρεάζεται όχι μόνο το επίπεδο αλλά και η διάρθρωση της απασχόλησης. Με άλλα λόγια, η ‘αναζωογόνηση’ της οικονομικής δραστηριότητας απαιτεί την πραγματοποίηση διαρθρωτικών αλλαγών στις οικονομικές πολιτικές, ώστε να επιτραπεί η χρησιμοποίηση των υπαρχουσών οικονομικών πηγών
Τα ορχεοειδή (Orchidaceae) της Α. Μακεδονίας
Authors: Τσιφτσής Σπυρίδων
Published: January 2014

Με την παρούσα εργασία έγινε προσπάθεια καταγραφής των ειδών, υποειδών και υβριδίων της οικογένειας Orchidaceae που απαντούν στην Α. Μακεδονία. Επιπλέον, με την ανάλυση των τοπογραφικών, ορογραφικών, γεωλογικών και εδαφικών παραμέτρων, καθορίστηκαν αυτοί που καθορίζουν την εξάπλωση των taxa, καθορίστηκαν οι περιοχές υψηλής αξίας διατήρησης με σκοπό την προστασία και διατήρησή τους. Συνολικά καταγράφηκαν 62 είδη και υποείδη και 13 υβρίδια από τα οποία τα 15 είδη και υποείδη αναφέρονται για πρώτη φορά, ενώ 2 είναι νέα taxa για την Ελλάδα. Οι σπουδαιότεροι παράμετροι που καθορίζουν την εξάπλωση των ορχειοειδών είναι το υψόμετρο, η αντίδραση του εδάφους και ο τύπος ενδιαστήματος. Τέλος, οι μέθοδοι στις οποίες γίνεται εφαρμογή της μικτής ανάλυσης συμπληρωματικότητας και της ανάλυσης συμπληρωματικότητας στο κριτήριο του αριθμού των σπάνιων ειδών είναι οι καταλληλότερες για τη διατήρηση των ορχεοειδών της Α. Μακεδονίας.
Ασφαλής βιομετρική πιστοποίηση με τεχνικές κωδικοποίησης κατανεμημένων πηγών
Authors: Αργυρόπουλος Σάββας
Published: January 2014

Στην παρούσα διατριβή μελετάται η ασφαλής βιομετρική πιστοποίηση με τεχνικές κωδικοποίησης κατανεμημένων πηγών. Συγκεκριμένα, αρχικά εξετάζεται ένα νέο σχήμα βιομετρικής πιστοποίησης που βασίζεται σε κώδικες διόρθωσης λαθών και το θεώρημα Slepian-Wolf και αναλύεται η προστασία που παρέχει στα βιομετρικά πρότυπα. Στη συνέχεια, περιγράφεται ένα νέο σύστημα βιομετρικής πιστοποίησης από ακολουθίες βαδίσματος. Προτείνονται νέοι μετασχηματισμοί για την εξαγωγή των κυριότερων χαρακτηριστικών από την ανθρώπινη σιλουέττα και αναπτύσσονται αναλυτικά πιθανοτικά μοντέλα για τη μοντελοποίηση των ενδοατομικών παραλλαγών. Επίσης, εξετάζεται ένα πολυτροπικό βιομετρικό σύστημα από εικόνες προσώπου και ακολουθίες βαδίσματος επεκτείνοντας το θεώρημα Slepian-Wolf για την κωδικοποίηση πολλαπλών κατανεμημένων πηγών. Τέλος, προτείνεται μια νέα μέθοδος παρεμβολής εικόνων βασισμένη στην εκτίμηση κίνησης με δυναμικά μεταβαλλόμενο μέγεθος μπλοκ για την κωδικοποίηση εικονοσειρών Wyner-Ziv που βελτιώνει σημαντικά τα αποτελέσματα προηγούμενων μεθόδων.
Προσδιορισμός του ρόλου της αμφιβληστροειδικής αιματικής ροής και των αγγειακών παραγόντων κινδύνου στους φαινοτύπους του γλαυκώματος
Authors: Φουντή Παναγιώτα
Published: January 2014

Σκοπός: Καταγραφή και σύγκριση της τριχοειδικής αιματικής ροής στην περιθηλαία περιοχή του αμφιβληστροειδή ανάμεσα σε ασθενείς με πρωτοπαθές γλαύκωμα ανοικτής γωνίας (ΠΓΑΓ), ασθενείς με ψευδοαποφολιδωτικό γλαύκωμα (ΨΑΓ) και φυσιολογικούς μάρτυρες. Υλικό και μέθοδος: Οι ασθενείς αναζητήθηκαν από το Γλαυκωματικό Εξωτερικό Ιατρείο και οι φυσιολογικοί μάρτυρες από τη βάση δεδομένων του Thessaloniki Eye Study. Στους ασθενείς εφαρμόστηκε λεπτομερές πρωτόκολλο φαινοτυπικής μελέτης. Η καταγραφή της αιματικής ροής έγινε με το Heidelberg Retina Flowmeter (HRF). Αποτελέσματα: Οι ομάδες δεν διέφεραν ως προς το κλινικό αγγειακό προφίλ. Στο ΠΓΑΓ και τους μάρτυρες η αιματική ροή ήταν ελαττωμένη στον κατώτερο σε σχέση με τον ανώτερο περιθηλαίο αμφιβληστροειδή, με διαφορά ίδιου μεγέθους. Τόσο στο ΠΓΑΓ όσο και στο ΨΑΓ η αιματική ροή ήταν ελαττωμένη σε σχέση με τους μάρτυρες. Στο ΠΓΑΓ το ημιπεδίο με τη μεγαλύτερη λειτουργική βλάβη αντιστοιχούσε στην περιοχή του αμφιβληστροειδή με τη χαμηλότερη αιματική ροή. Ωστόσο, το 90% των ασθενών εμφάνιζε μεγαλύτερη λειτουργική βλάβη ανώτερα. Τόσο στο ΠΓΑΓ, όσο και στο ΨΑΓ δεν αναγνωρίστηκε κάποιος παράγοντας που να συσχετίζεται με τη χαμηλή αιματική ροή. Συμπεράσματα: Πρόκειται για την πρώτη μελέτη που συγκρίνει την τριχοειδική αιματική ροή στη στιβάδα των γαγγλιακών κυττάρων μεταξύ του ΠΓΑΓ και του ΨΑΓ, και φυσιολογικών μαρτύρων. Η ελάττωση της αιματικής ροής στο ΠΓΑΓ και το ΨΑΓ φαίνεται να είναι γενικευμένη. Πιθανώς η ελάττωση της αιματικής ροής συμμετέχει στην παθοφυσιολογία του γλαυκώματος ανοικτής γωνίας (ΓΑΓ) ή αποτελεί πρώιμο σημείο αυτής. Η χαμηλότερη αιμάτωση στον κατώτερο αμφιβληστροειδή στους μάρτυρες πιθανώς εξηγεί τον λόγο για τον οποίο στο ΓΑΓ είναι συχνότερη η εμφάνιση της δομικής βλάβης του οπτικού δίσκου κατώτερα. Στο ΨΑΓ, η ομοιογενής επίδραση της ΕΟΠ στον περιθηλαίο αμφιβληστροειδή πιθανώς αμβλύνει μικρές περιοχικές διαφοροποιήσεις της αιματικής ροής. Από τα αποτελέσματα αυτή της μελέτης δεν μπορεί να τεκμηριωθεί η περιοχική συσχέτιση λειτουργικής βλάβης οπτικού πεδίου-αιματικής ροής. Η υψηλότερη συστολική αρτηριακή πίεση και η χαμηλότερη διαστολική αρτηριακή πίεση συσχετίστηκε με ελαττωμένη αιματική ροή στους μάρτυρες. Η ίδια συσχέτιση θα μπορούσε να ισχύει και στους γλαυκωματικούς, ωστόσο στους τελευταίους υπάρχουν περισσότεροι συγχυτικοί παράγοντες, που πιθανώς δεν επιτρέπουν την ανάδειξη στατιστικά σημαντικών συσχετίσεων.
Μελέτη της επίδρασης γνωστικών μεταβλητών στην κατανόηση της δομής της ύλης και των αλλαγών της από μαθητές γυμνασίου
Authors: Τσιτσιπής Γεώργιος
Published: January 2014

Η παρούσα διατριβή αποτελεί μια ερευνητική μελέτη για την επίδραση τριών γνωστικών μεταβλητών στην κατανόηση της Σωματιδιακής Δομής και των Αλλαγών Κατάστασης της Ύλης (ΣΔΑΚΥ). Οι τρείς γνωστικές μεταβλητές είναι: η τυπική συλλογιστική (FR), η εξάρτηση/ανεξαρτησία από το πεδίο (FDI) και η συγκλίνουσα/ αποκλίνουσα σκέψη (CD). Η έρευνα πραγματοποιήθηκε με τη συμμετοχή 329 μαθητών Γ΄ γυμνασίου του νομού Φθιώτιδας, στη Στερεά Ελλάδα. Γενικά, η διατριβή έχει δύο βασικά μέρη. Στο πρώτο μέρος της, ως ανεξάρτητες μεταβλητές χρησιμοποιήθηκαν οι τρείς γνωστικές μεταβλητές καθώς και άλλες που αντιστοιχούν στην κατανόηση της σωματιδιακής δομής της ύλης. Ως εξαρτημένες χρησιμοποιήθηκαν μεταβλητές που αντιστοιχούν είτε στην κατανόηση της σωματιδιακής δομής της ύλης, είτε στην κατανόηση των αλλαγών κατάστασης, είτε στη συνολική κατανόηση της ΣΔΑΚΥ. Για τον έλεγχο των επιδράσεων εφαρμόστηκαν στατιστικές μέθοδοι όπως: εύρεση των συντελεστών συσχέτισης Pearson, βηματική γραμμική πολλαπλή παλινδρόμηση, ANOVA και ANCOVA. Έτσι, βρέθηκε ότι: α) Οι τρείς γνωστικές μεταβλητές έχουν σημαντική επίδραση στην κατανόηση της ΣΔΑΚΥ. Μεταξύ των τριών γνωστικών μεταβλητών, η FR είναι αυτή που έχει την πιο ισχυρή επίδραση. β) Η κατανόηση της σωματιδιακής δομής της ύλης από τους μαθητές μαζί με τις τρείς γνωστικές μεταβλητές έχουν επίδραση στην κατανόηση των αλλαγών κατάστασης. Από τη στιγμή που οι επιδράσεις των γνωστικών μεταβλητών στις μεταβλητές που αντιστοιχούν στην κατανόηση των αλλαγών κατάστασης βρέθηκαν να είναι είτε άμεσες είτε έμμεσες μέσω μεταβλητών για την κατανόηση της σωματιδιακής δομής, χρησιμοποιήθηκαν δύο αναλύσεις διαδρομών για να απεικονίσουν αυτές τις άμεσες και έμμεσες επιδράσεις. Στο δεύτερο μέρος της διατριβής διερευνάται η επίδραση των τριών γνωστικών μεταβλητών στη σχετική πιθανότητα λήψης των συγκεκριμένων απαντήσεων των μαθητών σχετικά με την ΣΔΑΚΥ. Η μέθοδος που εφαρμόστηκε ήταν η λογιστική παλινδρόμηση. Τα αποτελέσματα έδειξαν ότι, γενικά, οι αυξημένες: τυπική συλλογιστική, αποκλίνουσα σκέψη και ανεξαρτησία από το πεδίο, ευνοούν τις συμβατές με την επιστημονική άποψη ιδέες των μαθητών ενώ αντίθετα έχουν δυσμενή επίδραση στις παρανοήσεις τους. Από τις τρείς γνωστικές μεταβλητές, η FR είχε τις περισσότερες επιδράσεις. Εκτός από τα παραπάνω, η διατριβή περιλαμβάνει επίσης και μια ανάλυση κυρίων συνιστωσών. Οι κύριες συνιστώσες της κατανόησης της ΣΔΑΚΥ που αναδεικνύονται συζητούνται και συγκρίνονται με τις μεταβλητές που καθορίστηκαν σε μια εννοιολογική βάση
Ανάπτυξη αλγορίθμων για χωροχρονικούς εξισωτές ασύρματων τηλεπικοινωνιακών διαύλων
Authors: Ριζογιάννης Κωνσταντίνος
Published: January 2014

Η παρούσα διατριβή μελετά επαναληπτικούς και αναδρομικούς αλγορίθμους ελαχίστων τετραγώνων για την εκτίμηση μέγιστης πιθανοφάνειας του καναλιού και των δεδομένων. Τα προτεινόμενα σχήματα υιοθετούν τον αποκωδικοποιητή σφαίρας για την εκτίμηση των δεδομένων και χρησιμοποιούν μικρού μήκους ακολουθίες εκπαίδευσης για την αρχική εκτίμηση του καναλιού. Προτείνονται τρεις νέοι αλγόριθμοι για ημιστάσιμα και συνεχώς μεταβαλλόμενα, συχνοτικά επίπεδα MIMO κανάλια εξασθένησης και μελετώνται τα αποτελέσματα στην απόδοση των αλγορίθμων από την ύπαρξη χωρικά συσχετισμένης παρεμβολής και μονοπατιού οπτικής επαφής. Εξετάζεται επίσης η περίπτωση ενός MIMO συστήματος στο οποίο εμφανίζεται χρονικά και χωρικά συσχετισμένη παρεμβολή πολλαπλής προσπέλασης. Οι προσομοιώσεις έδειξαν την αποτελεσματικότητα των αλγορίθμων σε ρεαλιστικά κανάλια εξασθένησης. Στο δεύτερο μέρος της διατριβής, προτείνονται δύο νέοι προσαρμοστικοί ισοσταθμιστές για χρονικά μεταβαλλόμενα και συχνοτικά επιλεκτικά DS-CDMA συστήματα. Οι προτεινόμενοι ισοσταθμιστές αποτελούνται από σειριακά συνδεδεμένες δομές ισοστάθμισης ανατροφοδότησης αποφάσεων σε κάθε μία από τις οποίες ανιχνεύεται ένας χρήστης. Τα φίλτρα των ισοσταθμιστών και η σειρά με την οποία ανιχνεύονται οι χρήστες ανανεώνονται, στο χρόνο και τη διάταξη. Ο πρώτος αλγόριθμος δεν χρειάζεται την γνώση των ακολουθιών διάχυσης ενώ ο δεύτερος εκμεταλλεύεται την ιδέα του δέκτη RAKE. Η απόδοση των προτεινόμενων αλγορίθμων είναι καλύτερη σε σύγκριση με άλλους αλγορίθμους που υπάρχουν στην βιβλιογραφία.
Η καμπυλότητα της οσφυοϊέρας μοίρας της σπονδυλικής στήλης σε σχέση με την οστεοπόρωση και την οστεοαρθροπάθεια
Authors: Παπαδάκης Μιχαήλ
Published: January 2014

[…] Στόχος της έρευνας: Πρωταρχικό στόχο της παρούσας μελέτης αποτελεί η διερεύνηση του αν ο βαθμός καμπυλότητας της κατώτερης σπονδυλικής στήλης αντανακλά τον κίνδυνο ανάπτυξης οστεοπόρωσης ή οστεοαρθροπάθειας. Έτσι, το μέγεθος της λόρδωσης θα μπορούσε να αποτελεί ένα εύκολα μετρήσιμο προγνωστικό δείκτη. Ένα επιμέρους ερευνητικό ερώτημα που διερευνήθηκε είναι αν η καμπυλότητα της σπονδυλικής στήλης επηρεάζεται από την οστική πυκνότητα των σπονδύλων που την συναπαρτίζουν. Τέλος, μελετήθηκε το μέγεθος της οσφυϊκής λόρδωσης σε ασθενείς με οστεοαρθρίτιδα και υγιών ατόμων, ώστε να ανευρεθεί αν διαφέρει μεταξύ τους. Προέκυψαν συνεπώς τρεις υποθέσεις, οι οποίες ελέγχθηκαν με ελαφρώς διαφορετική μεθοδολογία, αποτελώντας έτσι τρεις συναφείς μεν αλλά εντελώς ξεχωριστές εργασίες. […]
Ο ρόλος της απολίνωσης της αριστερής έσω σπερματικής φλέβας στη θεραπευτική αντιμετώπιση υπογόνιμων ασθενών με υποκλινική αριστερή κιρσοκήλη
Authors: Σουντουλίδης Πέτρος
Published: January 2014

Σκοπός. H χειρουργική απολίνωση της έσω σπερματικής φλέβας σε υπογόνιμους ασθενείς με ψηλαφητή αριστερή κιρσοκήλη συνήθως συνο-δεύεται από προοδευτική βελτίωση των παραμέτρων του σπέρματος. Αντί-θετα η αναγκαιότητα απολίνωσης της αριστερής έσω σπερματικής φλέβας σε υπογόνιμους ασθενείς με αριστερή υποκλινική κιρσοκήλη δεν έχει τεκ-μηριωθεί. Σκοπός της παρούσας μελέτης είναι να διερευνηθεί η επίδραση της χειρουργικής απολίνωσης των έσω σπερματικών φλεβών στην γονιμο-ποιητική ικανότητα υπογόνιμων ανδρών με αριστερή υποκλινική κιρσοκή-λη, διεγνωσμένη με υπερηχογράφημα οσχέου, και καμία άλλη αιτία σπερ-ματογενετικής δυσλειτουργίας. Υλικό και μέθοδος. Στην παρούσα μελέτη θα μελετηθούν οι ποσοτι-κές και ποιοτικές παράμετροι των σπερματοζωαρίων σε ασθενείς με αρι-στερή υποκλινική κιρσοκήλη μετά την απολίνωση της αριστερής έσω σπερ-ματικής φλέβας και θα συγκριθούν με τις αντίστοιχες προεγχειρητικές τιμές. Για το σκοπό αυτό 18 υπογόνιμοι ασθενείς (ομάδα A) με αριστερή υποκλι-νική κιρσοκήλη, διεγνωσμένη με υψηλής ευκρίνειας υπερηχογραφική εξέ-ταση, χωρίς άλλη γεννητική ή επίκτητη αιτία σπερματογεννετικής δυσλει-τουργίας επέλεξαν να υποβληθούν σε χειρουργική απολίνωση της αριστε-ρής έσω σπερματικής φλέβας με την υποβουβωνική μικροχειρουργική τε-χνική. Μια δεύτερη ομάδα 16 υπογόνιμων ασθενών (ομάδα B) με αριστερή υποκλινική κιρσοκήλη χωρίς άλλη γεννητική ή επίκτητη αιτία σπερματο-γεννετικής δυσλειτουργίας επέλεξε να μην λάβει χειρουργική ή φαρμακευ-τική θεραπεία και αποτέλεσε την ομάδα ελέγχου. Μέσα σε κάθε ομάδα α-σθενών οι αρχικές τιμές αριθμού σπερματοζωαρίων, ποσοστών κινητών σπερματοζωαρίων, και ποσοστών μορφολογικά φυσιολογικών σπερματο-ζωαρίων συγκρίθηκαν με τις αντίστοιχες τιμές (μετεγχειρητικές για την ομάδα A) στο τέλος της περιόδου παρατήρησης (6-9 μήνες). Αποτελέσματα. Στην ομάδα των ασθενών που υποβλήθηκαν σε μι-κροχειρουργική απολίνωση των έσω σπερματικών φλεβών διαπιστώθηκε μικρή βελτίωση μετεγχειρητικά σε όλες τις παραμέτρους του σπερμοδια-γράμματος η οποία ωστόσο δεν κατέστη στατιστικά σημαντική. Στην ομάδα ελέγχου αντίθετα διαπιστώθηκε μια στατιστικά σημαντική μείωση στο πο-σοστό των μορφολογικά φυσιολογικών σπερματοζωαρίων μεταξύ των αρ-χικών μετρήσεων και των μετρήσεων στο τέλος της περιόδου παρατήρησης. Ο αριθμός και η κινητικότητα των σπερματοζωαρίων στην ομάδα ελέγχου δεν παρουσίασαν στατιστικά σημαντική μείωση. Συμπεράσματα. Η μικροχειρουργική απολίνωση των έσω σπερματι-κών φλεβών δεν έχει σημαντική επίδραση στη βελτίωση των παραμέτρων του σπέρματος και κατ’επέκταση στη βελτίωση της γονιμοποιητικής ικανό-τητας υπογόνιμων ανδρών με υποκλινική αριστερή κιρσοκήλη. Με βάση τα αποτελέσματα της μελέτης δεν μπορεί να υποστηριχθεί η θέση ότι οι υπο-γόνιμοι άνδρες με υποκλινική αριστερή κιρσοκήλη θα ωφεληθούν από την χειρουργική απολίνωση των έσω σπερματικών φλεβών.
Σύγκριση αποτελεσματικότητας φαρμακοθεραπειών σε ενήλικες και παιδιά
Authors: Μπαλτογιάννη Μαρία
Published: January 2014

Εισαγωγή: Πολλές φορές εφαρμόζονται στα παιδιά ιατρικές παρεμβάσεις ενώ τα δεδομένα αποτελεσματικότητας προέρχονται από μελέτες που αφορούν αποκλειστικά ενήλικες. Δεν είναι όμως γνωστό αν η αποτελεσματικότητα είναι όμοια σε αυτές τις δύο ηλικιακές ομάδες ή αν στην πραγματικότητα υπάρχουν διαφορές. Σκοπός της ερευνητικής εργασίας: Να εκτιμηθεί η αποτελεσματικότητα διαφόρων ιατρικών παρεμβάσεων στους ενήλικες συγκριτικά με τα παιδιά. Πηγή δεδομένων: Βάση Δεδομένων Συστηματικών Ανασκοπήσεων της Cochrane (Cochrane Database of Systematic Reviews) (τεύχος 1, 2007). Επιλογή Συστηματικών Ανασκοπήσεων: Μετα-αναλύσεις ιατρικών παρεμβάσεων με δεδομένα από μία τουλάχιστον τυχαιοποιημένη κλινική δοκιμή ενηλίκων και μία παιδιατρική με διχότομη πρωτογενή έκβαση αποτελεσματικότητας. Μέθοδοι: Για κάθε μετα-ανάλυση υπολογίσθηκε ο συνοπτικός λόγος αναλογιών (sROR) των κλινικών δοκιμών σε ενήλικες και παιδιά αντίστοιχα, ο σχετικός λόγος αναλογιών (ROR) των ενηλίκων έναντι των παιδιατρικών λόγων αναλογιών ανά μετα-ανάλυση και ο συνοπτικός λόγος αναλογιών (sROR) για όλες τις μετα-αναλύσεις. ROR<1 σημαίνει ότι η πειραματική παρέμβαση έχει δυσμενέστερα αποτελέσματα στα παιδιά συγκριτικά με τους ενήλικες. Αποτελέσματα: Σε 128 κατάλληλες μετα-αναλύσεις (1051 ενηλίκων και 343 παιδιατρικών κλινικών δοκιμών) το sROR δεν ανέδειξε κάποια στατιστικά σημαντική διαφορά ανάμεσα στους ενήλικες και στα παιδιά (0.96, 95% διάστημα εμπιστοσύνης 0.86-1.08). Εν τούτοις, σε όλες τις μετα-αναλύσεις, εκτός από μία περίπτωση, τα επιμέρους ROR’s με 95% διαστήματα εμπιστοσύνης δεν μπορούσαν να αποκλείσουν μία σχετική διαφορά στην αποτελεσματικότητα άνω του 20%. Στα δύο-τρίτα των θεμάτων η σχετική διαφορά στους παρατηρούμενους εστιακούς εκτιμητές του μεγέθους του αποτελέσματος ξεπερνούσε το 50%. Εννέα στατιστικά σημαντικές διαφορές (p<0.05) αποκαλύφθηκαν και τέσσερις από αυτές φάνηκαν επίσης να είναι κλινικά σημαντικές. Συμπεράσματα: Τα θεραπευτικά αποτελέσματα είναι σε γενικές γραμμές παρόμοια στους ενήλικες και στα παιδιά. Οι διαθέσιμες όμως αποδείξεις αφήνουν μεγάλη αβεβαιότητα για τη σχετική αποτελεσματικότητα συγκεκριμένων παρεμβάσεων, με αποτέλεσμα κλινικά σημαντικές διαφορές που μπορεί να υπάρχουν, να μην μπορούν να αποκλειστούν ανάμεσα στις δύο ηλικιακές ομάδες.
Μαθηματικά μοντέλα ανάλυσης εισβολών σε δίκτυα υπολογιστών με χρήση των χαρακτηριστικών αποδοτικότητας των δικτύων
Authors: Καμμάς Παντελής
Published: January 2014

Ένας ιός υπολογιστών είναι ένα κακόβουλο κοµµάτι κώδικα που διαδίδεται ταχύτατα στους υπολογιστές ενός δικτύου. Παρόλο που ένας µεγάλος αριθµός ερευνητών έχει εστιάσει την προσπάθεια του στην επινόηση νέων τεχνικών για την ανίχνευση και την εξάλειψη των ιών, δεν δίνει και τόση µεγάλη σηµασία στην ανάπτυξη ϑεωρητικών µοντέλων που είναι ικανά να προβλέψουν το µέγεθος της εξάπλωσης των απειλών σε ευπαθή δίκτυα. Στην παρούσα διατριβή προτείνουµε και αναλύουµε µαθηµατικά µοντέλα για την ταυτόχρονη εξέλιξη των πληθυσµών των ιών και των λογισµικών προστασίας σε ένα µολυσµένο δίκτυο υπολογιστών. Αρχικά µοντελοποιούµε ένα σύστηµα δύο πλυθησµών που περιλαµβάµνει τους ιούς και τα λογισµικά προστασίας και αναλύοντας το ϑεωρητικά δείχνουµε ότι οι προβλέψεις µας συµπίπτουν µε πραγµατικές παρατηρήσεις διαδόσεων ιών. Επεκτείνουµε αυτό το µοντέλο µε την προσθήκη των παγίδων, και καταλήγουµε σε ένα σύστηµα τριών µη-γραµµικών διαϕορικών εξισώσεων που περιγράϕουν τις αντιδράσεις τους. Στην συνέχεια µελετάµε το πρόβληµα διάδοσης και αναχαίτησης ιών σε δίκτυα από µία άλλη οπτική γωνία η οποία αποϕεύγει την χρήση των µη γραµµικών διαϕορικών εξισώσεων. Αυτό το µοντέλο λαµβάνειν υπ΄ όψιν τα χαρακτηριστικά των εξυπηρετητών και της κίνησης του δικτύου υπολογιστών. Προτείνουµε ένα είδος αντίδρασης µεταξύ των ιών και των λογισµικών προστασίας που οδηγεί σε µία κατανοµή µορϕής γινοµένου για τα πλήθη και των δύο ειδών στους κόµβους του δικτύου, όπως την κατανοµή για τα πακέτα εργασίων σε δίκτυα ουρών Jackson. ‘Επειτα µελετάµε DNS ιούς, οι οποίοι χρησιµοποιούν έναν γεννήτορα τυχαίων αλϕαριθµητικών για την εύρεση πιθανών πραγµατικών διευθύνσεων και στην συνέχεια ϑέτουν ερωτήµατα στους εξυπηρετητές µε σκοπό την αποκόµιση της πραγµατικής ηλεκτρονικής διεύθυνσης. Παρουσιάζουµε µοντέλα για την ταυτόχρονη εξέλιξη των ιών και των λογισµικών προστασίας, που κινούνται στο δίκτυο προσπαθώντας να σταµατήσουν την διάδοση των ιών. Στην συνέχεια επεκτείνουµε τα µοντέλα µε την προσθήκη των dummy honeypot servers, που προσπαθούν να προσελκύσουν τους ιούς να ϑέσουν ερωτήµατα προκαλώντας καθυστερήσεις αϕού δεν επιστρέϕουν απαντήσεις. Στο τέλος προτείνουµε ένα µοντέλο κυνηγού ϑηράµατος για την µελέτη της ταυτόχρονης εξέλιξης του πληθυσµού της λείας που συνυπάρχει µε κάποιο πλήθος κυνηγών. Αυτό το µοντέλο επιτρέπει τον ορισµό πολλών διαϕορετικών συµπεριϕορών των πληθυσµών των ειδών, που απορρέουν από τις διαϕορετικές αλληλεπιδράσεις µεταξύ των ειδών των κυνηγών, και της λείας. Επιπλέον µοντελοποιούµε την συµπεριϕορά δύο κυνηγών, χρησιµοποιώντας το απλό παίγνιο ‘‘γεράκια και περιστέρια’’, σύµϕωνα µε το οποίο το ένα είδος κυνηγού είναι επιθετικό (γεράκια) και το άλλο είναι υποχωρητικό (περιστέρια).
Κλωνοποίηση των γονιδίων του συστήματος πλασμινογόνου - πλασμίνης στο πρόβατο
Authors: Θεοδώρου Γεώργιος
Published: January 2014

Η ενεργοποίηση του πλασμινογόνου (ΠΓ) παίζει σημαντικό ρόλο σε μία πληθώρα φυσιολογικών φαινομένων, τα οποία χαρακτηρίζονται από σημαντικά επίπεδα πρωτεόλυσης. Η μετατροπή του πλασμινογόνου σε πλασμίνη (ΠΛ) ελέγχεται από την αλληλεπίδραση μεταξύ των ενεργοποιητών του πλασμινογόνου (ΕΠ) και των αναστολέων των ΕΠ (ΑΕΠ). Ο ΕΠ τύπου ουροκινάσης (ΕΠ-Ο) διαδραματίζει σημαντικό ρόλο σε πρωτεολυτικές διεργασίες που συνδέονται με διάφορα φαινόμενα ιστικής ανακατασκευής (π.χ. παλινδρόμηση του μαστου). Οι σημαντικότεροι ΑΕΠ είναι ο ΑΕΠ-1 και ο ΑΕΠ-2. Ένας επιπλέον σημαντικός παράγοντας του συστήματος είναι ο υποδοχέας του ΕΠ-Ο (ΥΕΠ-Ο), ο κύριος ρόλος του οποίου είναι η μεταφορά της πρωτεολυτικής δραστηριότητας στην επιφάνεια του κυττάρου. Ο σκοπός της παρούσας διδακτορικής διατριβής ήταν η κλωνοποίηση και η in silico επεξεργασία των cDNAs των ΕΠ-Ο, ΥΕΠ-Ο, ΑΕΠ-1 και ΑΕΠ-2 στο πρόβατο, μελέτη της έκφρασης των ανωτέρω γονιδίων σε διάφορα όργανα και ιστούς κατά τη γαλακτοπαραγωγή και την ξηρά περίοδο του προβάτου και ο προσδιορισμός των παραγόντων που επηρεάζουν το σύστημα πλασμίνης – πλασμινογόνου στο πρόβειο γάλα τριών ελληνικών φυλών προβάτου. Το cDNA του ΕΠ-Ο του προβάτου αποτελείται από 2.350 ζεύγη βάσεων (bp). Το cDNA του ΥΕΠ-Ο του προβάτου αποτελείται από 1.247 bp. Το cDNA του ΑΕΠ-1 του προβάτου αποτελείται από 1.460 bp. Το cDNA του ΑΕΠ-2 του προβάτου αποτελείται από 1.251 ζεύγη βάσεων. Με τη χρήση της Real Time PCR διαπιστώθηκε έκφραση και των τεσσάρων γονιδίων στο λιπώδη ιστό του προβάτου. Η παρατήρηση αυτή γίνεται για πρώτη φορά σε οποιονδήποτε οργανισμό. Επιπλέον, παρατηρήθηκαν αυξημένα επίπεδα έκφρασης των ΕΠ-Ο (7x), ΥΕΠ-Ο (8,5x), ΑΕΠ-1 (31x) και ΑΕΠ-2 (90x) στο μαστό κατά την ξηρά περίοδο σε σύγκριση με τη γαλακτοπαραγωγή. Όσον αφορά τη συμπεριφορά του συστήματος στο πρόβειο γάλα, δεν παρατηρήθηκαν σημαντικές διαφορές μεταξύ των τριών φυλών. O λόγος ΠΓ/ΠΛ ήταν χαμηλότερος στο γάλα με υψηλό αριθμό σωματικών κυττάρων, υποδηλώνοντας υψηλότερο ρυθμό μετατροπής του πλασμινογόνου σε πλασμίνη. Τέλος, παρατηρήθηκε μείωση των τιμών ενεργότητας του ΠΓ και του ΕΠ, καθώς και του λόγου ΠΓ/ΠΛ στο γάλα του τελευταίου σταδίου της γαλακτοπαραγωγής σε σύγκριση με τις αντίστοιχες τιμές στο γάλα των δύο προηγούμενων σταδίων.
Ψυχολογικοί παράγοντες της εξάρτησης από χρηματιστηριακές συναλλαγές και τυχερά παιχνίδια
Authors: Πιπεροπούλου Αναστασία-Νατάσσα
Published: January 2014

Στην παρούσα μελέτη διερευνήθηκαν σημαντικά χαρακτηριστικά των ιδιωτών επενδυτών και των στοιχηματιών αναφορικά με τον βαθμό εξάρτησής τους από το «παιχνίδι» με τις μετοχές ή, αντίστοιχα, με το τζόγο. Εξετάστηκε η βάση εκτίμησης του οικονομικού ρίσκου των συναλλασσόμενων με το χρηματιστήριο και των παικτών τυχερών παιχνιδιών και οι συσχετισμοί της παρορμητικότητας με τον εθισμό, τα ψυχοσωματικά συμπτώματα και την αγάπη για το οικονομικό ρίσκο. Επιπλέον, διερευνήθηκε ο ρόλος του οπορτουνισμού και των δημογραφικών χαρακτηριστικών στην επιλογή ενός ατόμου να ασχοληθεί με τα τυχερά παιχνίδια ή να παίξει στο χρηματιστήριο, καθώς επίσης και η επίδραση των μεταβλητών της προσωπικότητας στην πιθανότητα παθολογικής εξάρτησης από το χρηματιστήριο και τα τυχερά παιχνίδια. Τέλος, διερευνήθηκε η επίδραση του οπορτουνισμού στην πιθανότητα υπο-ουδικής και παθολογικής εξάρτησης από το χρηματιστήριο και τα τυχερά παιχνίδια. Τα άτομα που συμμετείχαν στην έρευνα ήταν 404 στα οποία περιλαμβάνονται χρηματιστηριακοί επενδυτές, στοιχηματίες και η ομάδα ελέγχου. Τα αποτελέσματα έδειξαν ότι η ενασχόληση στο χρηματιστήριο είναι εθισμός διαχρονικά, ανεξαρτήτως του επιπέδου του χρηματιστηριακού δείκτη των Αθηνών. Επίσης, δείχθηκε ότι οι συναλλασσόμενοι με το χρηματιστήριο αντιλαμβάνονται τον κίνδυνο της επένδυσης στο χρηματιστήριο σε εσφαλμένη «υποκειμενική» βάση, δηλαδή τον υποτιμούν, σε σύγκριση με τους στοιχηματίες που αντιλαμβάνονται πλήρως τον κίνδυνο (ρίσκο) που έχει η ενασχόλησή τους με τα τυχερά παιχνίδια. Τρίτον, δείχθηκε ότι για τους άντρες που συναλλάσσονται στο χρηματιστήριο η παρορμητικότητα συσχετίζεται θετικά με τον εθισμό στο χρηματιστήριο, τα ψυχοσωματικά συμπτώματα και την αγάπη για το οικονομικό ρίσκο. Επίσης, δείχθηκε ότι η μεγαλύτερη ηλικία και το ανδρικό φύλο αυξάνουν την πιθανότητα να ενασχολείται κάποιος με το χρηματιστήριο και τα τυχερά παιχνίδια. Η χαμηλή εξωστρέφεια και η χαμηλή ευσυνειδησία αυξάνουν την πιθανότητα παθολογικής εξάρτησης από το χρηματιστήριο και η χαμηλή προσήνεια και ο υψηλός νευρωτισμός αυξάνουν την πιθανότητα παθολογικής εξάρτησης από τα τυχερά παιχνίδια. Τέλος, ο οπορτουνισμός επιδρά στην πιθανότητα ενασχόλησης μόνο με τα τυχερά παιχνίδια, ενώ ο οπορτουνισμός επιδρά θετικά στην πιθανότητα κάποιος που ενασχολείται με το χρηματιστήριο ή με τα τυχερά παιχνίδια να παρουσιάσει κάποια μορφή εξάρτησης (έστω και υπο-ουδική).
Πειραματική διερεύνηση της συμπεριφοράς δοκών από σκυρόδεμα ενισχυμένων με πολυμερή οπλισμένα με χάλυβα ή άνθρακα
Authors: Μιτολίδης Γεώργιος
Published: January 2014

Κύριο αντικείμενο της διατριβής, η οποία είχε εξαρχής κυρίως πειραματική κατεύθυνση, ήταν η διερεύνηση του βαθμού ενίσχυσης που είναι δυνατό να επιτευχθεί σε δοκούς οπλισμένου σκυροδέματος μέσω της χρήσης είτε χαλυβδοϋφασμάτων (SRP) είτε ΙΟΠ με ίνες άνθρακα (CFRP), η έμφαση δηλαδή ήταν τόσο στη μελέτη βασικών χαρακτηριστικών του νέου σύνθετου υλικού (SRP), όσο και στη σύγκρισή τους με τα ήδη εφαρμοζόμενα σε αρκετά ευρεία κλίμακα IOΠ. Ειδικότερα, σε κατάλληλα σχεδιασμένες δοκούς οπλισμένου σκυροδέματος ενισχύθηκαν οι μηχανισμοί κάμψης και διάτμησης προκειμένου να διερευνηθεί ο βαθμός ενίσχυσης που επέρχεται σε αυτούς τους μηχανισμούς και η δυνατότητα αλλαγής του τρόπου αστοχίας από την γενικώς ανεπιθύμητη διατμητική αστοχία στην καμπτική. Οι πειραματικές δοκιμές σχεδιάστηκαν βάσει των διαθέσιμων αποτελεσμάτων της βιβλιογραφίας για κάθε υλικό με αποτέλεσμα να προβλέπεται μεγαλύτερος αριθμός δοκιμών για τα SRP έναντι των CFRP (για τα οποία υπήρχαν ήδη αρκετά στοιχεία στη βιβλιογραφία). Για να σχεδιασθεί κατάλληλα το πρόγραμμα ενίσχυσης δοκών ήταν απαραίτητο να μελετηθούν πρώτα τόσο οι βασικές μηχανικές ιδιότητες των χαλυβδοϋφασμάτων, όσο και η συνάφειά τους με το σκυρόδεμα που αποτελεί τον κυριότερο παράγοντα κατά την εφαρμογή των ενισχύσεων (με εξωτερική επικόλληση των σύνθετων υλικών). Έτσι, το πειραματικό μέρος της διατριβής διαρθρώθηκε στα εξής διαδοχικά στάδια: α) δοκιμές εφελκυσμού και για τα δύο υλικά (FRP, SRP) για τον προσδιορισμό του νόμου τάσης - παραμόρφωσης (δοκίμια χωρίς ρητίνη και δοκίμια με ρητίνη), β) δοκιμές ελέγχου συνάφειας για τον προσδιορισμό των νόμων που διέπουν την αποκόλληση των CFRP και SRP υλικών από την επιφάνεια σκυροδέματος και γ) δοκιμές δοκών χωρίς ενίσχυση και δοκών ενισχυμένων με τα παραπάνω υλικά. Τα αποτελέσματα των δοκιμών έδειξαν ότι με την χρήση των SRP και CFRP είναι δυνατή η αύξηση της μέγιστης αναπτυσσόμενης καμπτικής και διατμητικής αντοχής των ενισχυμένων δοκών και είναι εφικτή η αλλαγή του τρόπου αστοχίας από διατμητική σε καμπτική. Τέλος ένας ακόμη στόχος της διατριβής ήταν η διερεύνηση της αξιοπιστίας των διαθέσιμων αναλυτικών προσομοιωμάτων (ACI, Ευροκώδικας 8-Μέρος 3 και ΚΑΝ.ΕΠΕ) για την πρόβλεψη της καμπτικής και διατμητικής αντοχής δοκών Ο/Σ ενισχυμένων με SRP.
Βελτιστοποίηση του χρόνου εξυπηρέτησης σημείων ζήτησης και φορτίου οχημάτων διανομής / συλλογής σε αστικό δίκτυο
Authors: Τσούρος Άγγελος-Μιχαήλ
Published: January 2014

Ο αντικειμενικός στόχος της ερευνητικής προσπάθειας που αφορά αυτήν τη διατριβή είναι ο προσδιορισμός των διαδρομών k οχημάτων αντίστοιχου στόλου για την εξυπηρέτηση ( κάλυψη ) κορυφών ζήτησης σε δίκτυο με στόχο την εξισορρόπηση του χρόνου χρήσης των οχημάτων καθώς και του φορτίου τους με βασικό κριτήριο βελτιστοποίησης την ολοκλήρωση της κάλυψης όλων των κορυφών ζήτησης στο μικρότερο δυνατό χρόνο. Συγκεκριμένα για το σκοπό αυτό αναπτύχθηκε ένας νέος ευρετικός αλγόριθμος που ονομάστηκε BRL (Balance Routing Loading). Ακόμη σε πολλές περιπτώσεις συμβαίνει να υπάρχουν σημεία ζήτησης που το καθένα από αυτά απαιτεί όπως ο χρόνος επίσκεψης ενός οχήματος εξυπηρέτησης να είναι μέσα σε ένα χρονικό παράθυρο ( time window ). Για την περίπτωση αυτή και στα πλαίσια του BRL αναπτύχθηκε ο αλγόριθμος BRL-W. O BRL και BRL-W ως προβλήματα προσδιορισμού διαδρομών οχημάτων γνωστά στη διεθνή αρθρογραφία και ως VRP (Vehicle Routing Problem) ανήκουν στην κατηγορία των NP-σκληρών προβλημάτων και μπορεί να χαρακτηριστούν και ως πολύ-κριτήρια. Πραγματοποιήθηκε εκτεταμένη υπολογιστική εμπειρία για τον BRL σε δίκτυα που δημιουργήθηκαν με τυχαία δεδομένα που συναντούν πρακτικές καταστάσεις πραγματικού κόσμου και για μεγέθη που κυμαίνονταν από 50 έως 1000 κορυφές ζήτησης. Η ποιότητα των αποτελεσμάτων αναφορικά με τον συνολικό χρόνο κάλυψης όλων των σημείων ζήτησης καθώς και ως προς τον βαθμό εξισορρόπησης του χρόνου χρήσης των οχημάτων και του αντίστοιχου φορτίου του φαίνεται να είναι πολύ ενθαρρυντικά. Οι απαιτούμενοι υπολογιστικοί χρόνοι για 500 και 1000 κορυφές ζήτησης ήταν 1 και 9 δευτερόλεπτα αντίστοιχα. Οι δύο αλγόριθμοι εφαρμόστηκαν στο δίκτυο στον οποίο περικλείεται το κέντρο της Θεσσαλονίκης που αποτελείται από 103 κορυφές ζήτησης και ο απαιτούμενος υπολογιστικός χρόνος για κάθε ένα από αυτά ήταν κλάσματα του δευτερολέπτου. Το τελευταίο κεφάλαιο είναι αφιερωμένο σε προτάσεις για περαιτέρω έρευνα. Όλες οι αλγοριθμικές μέθοδοι που αναπτύσσονται στη διατριβή υλοποιήθηκαν σε προγράμματα Η/Υ σε γλώσσα Visual (Μicrosoft Visual Basic 6.0, 2003), τα αντίστοιχα προγράμματα είναι το περιεχόμενο του παραρτήματος.
Μεθοδολογία διαμόρφωσης αποτελεσματικών χαρτοφυλακίων
Authors: Χαλαμανδάρης Δημήτριος
Published: January 2014

Η τοποθέτηση κεφαλαίων σε Α/Κ, αποτελεί μια ιδιαίτερα ελκυστική επένδυση για θεσμικούς επενδυτές, ιδιώτες και συνταξιοδοτικά ταμεία. Η παρούσα διατριβή, βασισμένη στην υπάρχουσα βιβλιογραφία, κάνει ένα βήμα περαιτέρω από την τυπική ανάλυση της απόδοσης Α/Κ, λαμβάνοντας υπόψη ένα ευρύ φάσμα παραγόντων κατηγοριοποιημένων βάσει της επίδρασης τους στη λειτουργία, την αποτελεσματικότητα της διαχείρισης και την απόδοση των Α/Κ. Πρωταρχικός σκοπός της παρούσας μελέτης είναι ο προσδιορισμός, καθώς και ο βαθμός επίδρασης, των παραγόντων εκείνων που ερμηνεύουν την απόδοση των Α/Κ. Με γνώμονα την ομολογουμένως ευρεία, ακαδημαϊκή και εμπειρική, βιβλιογραφία, εφαρμόζεται ένα γενικευμένο πολυμεταβλητό υπόδειγμα (generalized multi-factor model) ακολουθώντας την επαγωγική μεθοδολογία (general-to-specific). Έτσι, με την εκτίμηση οικονομετρικών υποδειγμάτων και τεχνικών, εξετάζονται οι προσδιοριστικοί παράγοντες της απόδοσης των Α/Κ, στο πλαίσιο των συνιστωσών που προσδιορίζουν την ελληνική αγορά σε ένα δείγμα 41 Α/Κ εσωτερικού, μηνιαίας συχνότητας, την περίοδο 1995-2005. Οι συνιστώσες αυτές περιλαμβάνουν το ενεργητικό του Α/Κ, την ποσοστιαία συμμετοχή του ενεργητικού του Α/Κ στο ενεργητικό της κατηγορίας που ανήκει, την ποσοστιαία συμμετοχή του ενεργητικού του Α/Κ στο συνολικό ενεργητικό της αγοράς, την ποσοστιαία συμμετοχή του ενεργητικού του Α/Κ στο ενεργητικό της ΑΕΔΑΚ που το διαχειρίζεται, τη μεταβολή του πλήθους των μεριδίων του Α/Κ, τη συναλλαγματική ισοτιμία Euro/USD, το Γενικό Δείκτη Χρηματιστηρίου Αξιών Αθηνών, το διατραπεζικό επιτόκιο διάρκειας ενός μήνα, το πριμ κινδύνου της αγοράς, τη μέση απόδοση κάθε κατηγορίας Α/Κ, ψευδομεταβλητές που ενσωματώνουν τις ακραίες συμπεριφορές του ΓΔΧΑ, τη μεταβολή του ενεργητικού της ΑΕΔΑΚ που διαχειρίζεται το Α/Κ, και την ποσοστιαία συμμετοχή του ενεργητικού της ΑΕΔΑΚ που διαχειρίζεται το Α/Κ στο συνολικό ενεργητικό της αγοράς.
Δίκτυα ανταλλαγής της κεραμικής κατά τη μέση και νεότερη νεολιθική στη Θεσσαλία
Authors: Πεντεδέκα Αρετή
Published: January 2014

Στοχεύοντας στην αναγνώριση δικτύων ανταλλαγής της κόκκινης μονόχρωμης, της ξεστής,της μαύρης στιλβωμένης, της τεφρής και της αμαυρόχρωμης κεραμικής, αναλύθηκαν με πετρογραφική ανάλυση 480 δείγματα κεραμικής της Μέσης και της Νεότερης Νεολιθικής από 12 νεολιθικούς οικισμούς της Θεσσαλίας (Σπήλαιο Θεόπετρας, Πλατιά Μαγούλα Ζάρκου, Μακρυχώρι 2, Αγία Σοφία, Οτζάκι, Αράπη, Χάλκη 1, Σέσκλο, Τσαγγλί, Αχίλλειο, Οργόζινος, Μαγούλα Συκεών). Διαπιστώθηκε η διακίνηση όλων των κεραμικών κατηγοριών, κυρίως όμως της τεφρής, της μαύρης στιλβωμένης και της ξεστής κεραμικής. Στα δίκτυα ανταλλαγής που αναγνωρίστηκαν, σημαντικό, αν και διαφορετικό, ρόλο διαδραμάτιζαν οι οικισμοί Πλατιά Μαγούλα Ζάρκου, Οτζάκι, Μακρυχώρι 2, Τσαγγλί και Χάλκη 1.